तृप्ति नाडकरका छोरा धीरज भन्छन्- आमाको पाइला पछ्याउँदै नेपाली फिल्ममा आएँ [भिडियो]
आफ्ना योजना सूचीमा धीरज नाडकरले कुनै बेला लेखेका थिए, 'एउटा नेपाली फिल्म त अवश्य गर्छु ।' तर नेपाली फिल्म नै अभिनय करिअरमा डेब्यू बन्ला भन्ने उनले सोचेका थिएनन् । बाल्यकालदेखि नै आमा तृप्ति नाडकरका फिल्म हेर्दै हुर्किए, धीरज । कहिलेकाहीँ आमालाई रोएको अभिनय गर्न लगाउँथे; तृप्ति झट्ट रोइदिन्थिन् ।
काठमाडौँ — आफ्ना योजना सूचीमा धीरज नाडकरले कुनै बेला लेखेका थिए, 'एउटा नेपाली फिल्म त अवश्य गर्छु ।' तर नेपाली फिल्म नै अभिनय करिअरमा डेब्यू बन्ला भन्ने उनले सोचेका थिएनन् । बाल्यकालदेखि नै आमा तृप्ति नाडकरका फिल्म हेर्दै हुर्किए, धीरज । कहिलेकाहीँ आमालाई रोएको अभिनय गर्न लगाउँथे; तृप्ति झट्ट रोइदिन्थिन् ।‘हाँस्नू’ भन्दा आँसु पुछेर एकै क्षणमा हाँसिदिँदा आमाको अभिनय क्षमता देखेर दंग पर्थे धीरज । 'सम्झना', 'कुसुमे रुमाल', 'साइनो', 'लाहुरे', 'कोसेली' लगायत फिल्ममा काम गरिसकेकी नाडकर नेपाली फिल्म इतिहासमा सम्झिने नाम हुन् । आमाको त्यही पदचाप पछ्याउँदै धीरज नेपाली फिल्ममा आफ्नो पहिलो कदम चाल्दैछन् । सुरेन्द्र पौडेलद्वारा निर्देशित 'बाबरी'मार्फत आफ्नो पहिलो फिचर फिल्ममा देखिन लागेका धीरजलाई अहिले आफ्नो सपना साकार भए झैं लागेको छ ।'नेपाली फिल्ममार्फत डेब्यु गर्दैछु; यो त मेरा लागि ड्रिम कम ट्रु नै हो । नेपाली फिल्ममा काम गर्न पाउँदा अत्यन्तै खुसी छु । मलाई आमाको फिल्म हेर्दै जाँदा अभिनय गर्छु भन्ने लागेको थियो । बाबरीको कुरा पहिलो पटक मकहाँ आउँदा एकदम उत्साहित थिएँ । मुम्बई मेरो घर भयो । नेपाल मेरो आमाको ठाउँ हो, त्यसैले यो मेरो पनि ठाउँ हो भन्ने मलाई लाग्थ्यो,' धीरज आफ्ना अनुभव साट्छन्, 'यो फिल्म गरेर आमालाई गौरवान्वित बनाउन सक्छु भन्ने लागेको छ । म उहाँको विरासतलाई निरन्तरता दिने कोसिस गर्नेछु ।' बाल कलाकार भएर धीरजले 'करिश्माका करिश्मा', 'सोनपरी', 'चमत्कार'जस्ता चर्चित टीभी सिरिजमा काम गरिसकेका छन् । 'बोर्न भिट्टा', 'छिटोज'लगायत थुप्रै विज्ञापनहरूपछि उनले अभिनयबाट ब्रेक लिए । विज्ञापन, सिरिज गरिरहँदा पनि भविष्यमा अभिनय गर्छु भन्ने सोचिसकेका थिएनन् । विद्यालय जीवनमा उनी इन्जिनियर बन्न चाहन्थे; त्यसैले उनले कक्षा १२ मा विज्ञान विषय लिएर पढेका थिए । उसो त उनको डाक्टर र पाइलट बन्ने सपना पनि नभएको भने होइन । तर, साइन्स पढ्न सक्दिनँ भन्ने लागेको दिन उनले आफूभित्रको वास्तविक रुची निर्क्यौल गरे । 'त्यो दिन सोचें, मैले जिन्दगीभर गर्न सक्ने काम भनेको त अभिनय रहेछ । म अब अभिनय नै गर्न चाहन्छु । यो संसारमा रहुन्जेल अभिनय गर्नु छ मलाई । म फिल्म सेटमै मर्न चाहन्छु । क्यामेराको अगाडि हुँदा म जति खुसी हुन्छु त्यो खुसी अरुमा पाउँदिनँ,' धीरजले सुनाए । 'बाबरी'को अफर उनलाई आमा तृप्तिकै कारण मिलेको हो । खासमा फिल्म 'बाबरी' का निर्माता पुष्पा अधिकारी तृप्तिकी पनि साथी । फिल्ममा एउटा भूमिका निभाइदिन भन्दै पुष्पाले तृप्तीलाई फिल्मको अफर गरेका थिए । त्यतिबेला नै तृप्तिले धीरजको कुरा गरिदिएकी रहिछन् । त्यसअघि उनी 'तेरा छलावा' भन्ने सिरिजमा व्यस्त थिए । बलिउडमा संघर्षरत नै थिए । 'बाबरी'ले गर्दा उनी पहिलो पटक नेपाल आए; नेपाली भाषा सिके । वर्कसपमा सहभागी हुँदा फिल्मका कलाकारहरू धीरज मगर र अदिति बुढाथोकीलगायत टिमले नै उनलाई नेपाली बोल्न सिकायो । २ वर्षअघि पहिलोपल्ट धीरज वर्कसपका लागि नेपाल आएका थिए । तर, त्यसबीच कोभिड महामारीले गर्दा फिल्मको छायांकन तोकिएको समयमा हुन सकेन । त्यतिबेला उनलाई आफूलाई फिल्मबाट 'रिप्लेस' गरिदेलान् भन्ने डर लागेको थियो । तर, अहिले फिल्ममा देखिन पाउँदाको खुसी उनी शब्दमा व्यक्त गर्न सक्दैनन् । फिल्ममा उनी पाइलट रोनिसको चरित्रमा देखिँदै छन् । उक्त पात्र सिक्किमको हुने भएकाले पनि धीरजले आफ्नो लवजमा खासै मेहनत गर्नुपरेन । 'फिल्ममा नेपाली प्रस्ट बोल्ने चरित्र चाहिँदैन थियो । यो फिल्ममा हिन्दी लवजमै नेपाली भाषा बोल्न सकिन्थ्यो । त्यसैले यो फिल्म मेरा लागि पर्फेक्ट डेब्यु भयो,' उनले भने, 'यो फिल्मका लागि मेरो लवज ठिकै थियो । तर, अन्य फिल्मका लागि मैले बोल्ने नेपालीले हुँदैन भन्ने मलाई थाहा छ । अन्य नेपाली चरित्र गर्नका लागि मैले भाषामा मेहनत गर्नैपर्छ; त्यो गर्न तयार पनि छु ।' हालै मात्र उनी अभिनित फिल्मको ट्रेलर पनि सार्वजनिक भयो । ट्रेलर हेरिसकेपछि तृप्ति छोराको फिल्मलाई लिएर आशावादी छिन् । 'ट्रेलरको सकारात्मक प्रतिक्रियाले उनमा ऊर्जा थपिएको छ । नेपाली दर्शकले मलाई स्विकार्नुहुन्छ भन्ने आशा गरेको छु । मेरो परिवार पनि आशावादी हुनुहुन्छ । मेरो आमा मलाई हेरेर गौरवान्वित हुनुहुन्छ । उहाँ पनि एकदम उत्साहित हुनुहुन्छ,' उनले भने । धीरजलाई अब आमा तृप्तिले झैं थुप्रै नेपाली फिल्महरूमा अभिनय गर्नु छ । 'मलाई आमाको पाइला पछ्याउनु छ । आमाले थुप्रै नेपाली फिल्महरू गर्नुभएको छ । म पनि त्यसरी नै थुप्रै फिल्महरू गर्नु छ । नयाँ-नयाँ चरित्र निभाउने एकदम मन छ,' मुसुक्क हाँस्दै उनले भने, 'नेपालले मलाई एकदम न्यानो स्वागत गरेको छ । मलाई थाहा छ, मेरो आमाले गर्दा नै मैले यो फिल्ममा काम गर्न पाएको हुँ । यहाँ आएपछि तृप्ति नाडकरको छोरा भनेर जसरी मैले माया पाएँ; त्यसले आमाले यो क्षेत्रमा गर्नुभएको कर्मप्रति सम्मान जागेको छ ।' आमाले गरेका फिल्महरूमध्ये 'साइनो' धीरजको मन पर्ने फिल्म हो । उक्त फिल्मको कथा, कलाकारको अभिनय उनलाई आज पनि उत्तिकै मन पर्छ । उनी आफ्नी आमाको अभिनयको फ्यान पनि हुन् । तृप्तिलाई अभिनयमा कमब्याक गर्न उनी हौसला दिइरहन्छन् । धीरजका अनुसार तृप्ति राम्रो स्क्रिप्टको पर्खाइमा छिन् । 'ठूलो दाइ र मेरो हुर्काइमा आमाले आफ्नो करिअर छाडेर समय दिनुभएको छ । अहिले राम्रो स्क्रिप्ट आमाको हातमा पर्‍यो भने उहाँले पक्कै गर्नुहुन्छ । हामी पनि उहाँलाई फिल्म गर्नलाई साथ र सहयोग गर्नेछौं । उहाँ राम्रो स्क्रिप्टको पर्खाइमा हुनुहुन्छ,' उनले भने । तपाईंलाई अहिलेसम्म नेपालमा तृप्ति नाडकरका छोराका रुपले चिन्छन् । डेब्यु फिल्मले नयाँ पहिचान बनाइदेला ? भन्ने प्रश्नमा उनले भने‚ 'तृप्तिको छोरा भनेर चिन्दा मलाई खासै समस्या छैन । तर, मलाई थाहा छ मेरो कामले मेरो पहिचान बनाउँदै जानेछ । नेपालमा धेरै फिल्महरू गर्न पाएँ, त्यो पहिचान बन्दै जानेछ भन्ने अपेक्षा छ । त्यसैले पनि यो फिल्म हिट भइदियोस् भन्ने चाहना छ । फिल्म चल्छ/चल्दैन भन्ने हाम्रो हातमा हुँदैन ।' फिल्म चलेन भने नि ? भन्ने प्रश्नको जवाफमा उनले थपे, 'सफलता र असफलता जीवनकै पाटो हो । एउटा असफलताले दु:खी भएर बस्ने होइन कि मेहनत गर्दै जानेछु । यो फिल्म हिट/फ्लप भएपछि नेपालका फिल्मकर्मीले मलाई लिन्छन् वा लिँदैनन् भन्ने हो । यो फिल्मपछि नै मैले कस्तो छाप छोड्छु भन्ने थाहा हुन्छ ।'